title: Решение (ЕС) 2015/425 на Eвропейската централна банка от 15 декември 2014 година за изменение на Решение ЕЦБ/2010/21 относно годишните отчети на Европейската централна банка (ЕЦБ/2014/55)

text:
               13.3.2015

               BG

               Официален вестник на Европейския съюз

               L 68/54

         РЕШЕНИЕ (ЕС) 2015/425 НА EВРОПЕЙСКАТА ЦЕНТРАЛНА БАНКА
   от 15 декември 2014 година
   за изменение на Решение ЕЦБ/2010/21 относно годишните отчети на Европейската централна банка (ЕЦБ/2014/55)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Устава на Европейската система на централните банки и на Европейската централна банка и по-специално член 26.2 от него,
   като има предвид, че:

               (1)

               Решение ЕЦБ/2010/21 (1) урежда правилата относно съставянето на годишните отчети на Европейската централна банка (ЕЦБ).

               (2)

               Необходимо е да се доуточни подходът при оценяването на ценните книжа, държани за целите на паричната политика.

               (3)

               След приемането на Решение ЕЦБ/2014/40 (2) и Решение ЕЦБ/2014/45 (3) е необходимо е да се въведат технически уточнения в Решение ЕЦБ/2010/21.

               (4)

               Необходими са и някои допълнителни технически изменения на Решение ЕЦБ/2010/21.

               (5)

               Поради това Решение ЕЦБ/2010/21 следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Изменение
   Решение ЕЦБ/2010/21 се изменя, както следва:

               1.

               Член 8 се заменя със следното:
               „Член 8
               Правила за оценка на баланса
               1.   За целите на оценките при съставянето на баланса се използват текущите пазарни курсове и цени, освен ако не е посочено друго в приложение I.
               2.   Преоценката на злато, валутни инструменти, ценни книжа (различни от ценни книжа, класифицирани като държани до падеж, нетъргуеми ценни книжа и ценни книжа, държани за целите на паричната политика, които се осчетоводяват по амортизационни разходи), и на финансови инструменти, както балансови, така и задбалансови, се извършва в края на годината по средни пазарни курсове и цени.
               3.   Не се прави разграничение между ценови и валутни разлики от преоценка за златото, а се осчетоводява една-единствена разлика от преоценка на златото, на база цената в евро на определена теглова единица злато, получена от обменния курс на еврото спрямо щатския долар в деня на преоценка за тримесечието. За валутните салда, включително за балансови и задбалансови транзакции, преоценката се извършва по отделни валути. За целите на настоящия член притежаваните специални права на тираж, включително заделените отделни валутни позиции, които са базови за кошницата на СПТ, се третират като една позиция. Преоценката на ценните книжа се извършва по отделни кодове, т.е по еднакъв ISIN код/вид, като включените в тях опции не се отделят за целите на оценките. Ценните книжа, държани за целите на паричната политика или включени в позиции „Други финансови активи“ или „Други“, се третират като отделни позиции.
               4.   Ценни книжа, класифицирани като държани до падеж, се третират като отделни позиции, оценяват се по амортизационни разходи и подлежат на обезценка. Същото третиране се прилага към нетъргуемите ценни книжа и ценните книжа, държани за целите на паричната политика, които се осчетоводяват по амортизационни разходи. Ценни книжа, които са класифицирани като държани до падеж, могат да бъдат продавани преди падежа им във всеки един от следващите случаи:

                           а)

                           ако продаденото количество се счита за незначително в сравнение с общия размер на портфейла от ценни книжа, държани до падеж;

                           б)

                           ако ценните книжа са продадени през месеца преди падежа;

                           в)

                           при извънредни обстоятелства, като значително влошаване на кредитоспособността на емитента.“

               2.

               Приложение I се заменя с текста в приложението към настоящото решение.

         Член 2
   Влизане в сила
   Настоящото решение влиза в сила на 31 декември 2014 г.

      Съставено във Франкфурт на Майн на 15 декември 2014 година.

         Председател на ЕЦБ
         Mario DRAGHI

      (1)  Решение EЦБ/2010/21 от 11 ноември 2010 г. относно годишните отчети на Европейската централна банка (ОВ L 35, 9.2.2011 г., стр. 1).

      (2)  Решение EЦБ/2014/40 от 15 октомври 2014 г. относно изпълнението на третата програма за закупуване на обезпечени облигации (ОВ L 335, 22.11.2014 г., стр. 22).

      (3)  Решение (ЕС) 2015/5 на Европейската централна банка от 19 ноември 2014 г. относно изпълнението на програмата за закупуване на обезпечени с активи ценни книжа (ЕЦБ/2014/45) (ОВ L 1, 6.1.2015 г., стр. 4).

      ПРИЛОЖЕНИЕ

            „ПРИЛОЖЕНИЕ I

               СТРУКТУРА И ПРАВИЛА ЗА ОЦЕНКА НА БАЛАНСА

            АКТИВИ

                        Балансова позиция

                        Категоризиране на съдържанието на балансовите позиции

                        Принцип на оценка

                                    1

                                    Злато и вземания в злато

                        Физическо злато, т.е. кюлчета, монети, слитъци, късове, на съхранение или „на път“. Монетарно злато, като салда по сметките на виждане в злато (неразпределени сметки), срочни депозити и вземания в злато, произтичащи от следните транзакции: а) транзакции за повишаване или понижаване на пробата; и б) суапове, свързани с разположението или чистотата на златото, когато има разлика повече от един работен ден между изписването и получаването

                        Пазарна стойност

                                    2

                                    Вземания от резиденти извън еврозоната, деноминирани в чуждестранна валута

                        Вземания от контрагенти, които са резиденти извън еврозоната, включително от международни и наднационални институции и централни банки извън еврозоната, деноминирани в чуждестранна валута

                                    2.1

                                    Вземания от Международния валутен фонд (МВФ)

                                    а)

                                       Права на тираж в рамките на резервния транш (нето)

                                    Национална квота минус салда в евро на разположение на МВФ. Сметка № 2 на МВФ (сметка в евро за административни разходи) може да бъде включена в тази позиция или в позиция „Задължения към резиденти извън еврозоната, деноминирани в евро“

                                    а)

                                       Права на тираж в рамките на резервния транш (нето)

                                    Номинална стойност, конвертиране по пазарен обменен курс

                                    б)

                                       Специални права на тираж (СПТ)

                                    Притежавани СПТ (бруто)

                                    б)

                                       СПТ

                                    Номинална стойност, конвертиране по пазарен обменен курс

                                    в)

                                       Други вземания

                                    Общи кредитни споразумения, заеми по специални кредитни споразумения, депозити в управляваните от МВФ фондове на доверително управление

                                    в)

                                       Други вземания

                                    Номинална стойност, конвертиране по пазарен обменен курс

                                    2.2

                                    Салда в банки и инвестиции в ценни книжа, външни заеми и други чуждестранни активи

                                    а)

                                       Салда в банки извън еврозоната, различни от тези по позиция в актива 11.3 „Други финансови активи“

                                    Разплащателни сметки, срочни депозити, еднодневни депозити, обратни репо сделки

                                    а)

                                       Салда в банки извън еврозоната

                                    Номинална стойност, конвертиране по пазарен обменен курс

                                    б)

                                       Инвестиции в ценни книжа извън еврозоната, различни от тези по позиция в актива 11.3 „Други финансови активи“

                                    Облигации, полици, облигации с нулев купон, книжа на паричния пазар, капиталови инструменти, държани като част от валутните резерви — всичките емитирани от резиденти извън еврозоната

                                    б)

                                                i)

                                                   Търгуеми ценни книжа, различни от ценни книжа, държани до падеж

                                                Пазарна цена и пазарен обменен курс
                                                Всяко ажио или дизажио се амортизира

                                                ii)

                                                   Търгуеми ценни книжа, класифицирани като ценни книжа, държани до падеж

                                                Разход за придобиване, подлежащ на обезценка и на пазарен обменен курс
                                                Всяко ажио или дизажио се амортизира

                                                iii)

                                                   Нетъргуеми ценни книжа

                                                Разход за придобиване, подлежащ на обезценка и на пазарен обменен курс
                                                Всяко ажио или дизажио се амортизира

                                                iv)

                                                   Търгуеми капиталови инструменти

                                                Пазарна цена и пазарен обменен курс

                                    в)

                                       Външни заеми (депозити) за резиденти извън еврозоната, различни от тези по позиция в актива 11.3 „Други финансови активи“

                                    в)

                                       Външни заеми

                                    Депозити по номинална стойност, конвертирана по пазарен обменен курс

                                    г)

                                       Други външни активи

                                    Банкноти и монети, емитирани извън еврозоната

                                    г)

                                       Други външни активи

                                    Номинална стойност, конвертиране по пазарен обменен курс

                                    3

                                    Вземания от резиденти в еврозоната, деноминирани в чуждестранна валута

                                    а)

                                       Инвестиции в ценни книжа в еврозоната, различни от тези по позиция в актива 11.3 „Други финансови активи“

                                    Облигации, полици, облигации с нулев купон, книжа на паричния пазар, капиталови инструменти, държани като част от валутните резерви — всичките емитирани от резиденти в еврозоната

                                    а)

                                                i)

                                                   Търгуеми ценни книжа, различни от ценни книжа, държани до падеж

                                                Пазарна цена и пазарен обменен курс
                                                Всяко ажио или дизажио се амортизира

                                                ii)

                                                   Търгуеми ценни книжа, класифицирани като ценни книжа, държани до падеж

                                                Разход за придобиване, подлежащ на обезценка и на пазарен обменен курс
                                                Всяко ажио или дизажио се амортизира

                                                iii)

                                                   Нетъргуеми ценни книжа

                                                Разход за придобиване, подлежащ на обезценка и на пазарен обменен курс
                                                Всяко ажио или дизажио се амортизира

                                                iv)

                                                   Търгуеми капиталови инструменти

                                                Пазарна цена и пазарен обменен курс

                                    б)

                                       Други вземания от резиденти от еврозоната, различни от тези по позиция в актива 11.3 „Други финансови активи“

                                    Заеми, депозити, обратни репо сделки, други кредити

                                    б)

                                       Други вземания

                                    Депозити и други кредити по номинална стойност, конвертирани по пазарен обменен курс

                        4   Вземания от резиденти извън еврозоната, деноминирани в евро

                                    4.1

                                    Салда в банки, инвестиции в ценни книжа и заеми

                                    а)

                                       Салда в банки извън еврозоната, различни от тези по позиция в актива 11.3 „Други финансови активи“

                                    Разплащателни сметки, срочни депозити, еднодневни депозити, обратни репо сделки във връзка с управлението на ценни книжа, деноминирани в евро

                                    а)

                                       Салда в банки извън еврозоната

                                    Номинална стойност

                                    б)

                                       Инвестиции в ценни книжа извън еврозоната, различни от тези по позиция в актива 11.3 „Други финансови активи“

                                    Капиталови инструменти, облигации, полици, облигации с нулев купон, книжа на паричния пазар — всичките емитирани от резиденти извън еврозоната

                                    б)

                                                i)

                                                   Търгуеми ценни книжа, различни от ценни книжа, държани до падеж

                                                Пазарна цена
                                                Всяко ажио или дизажио се амортизира

                                                ii)

                                                   Търгуеми ценни книжа, класифицирани като ценни книжа, държани до падеж

                                                Разход за придобиване, подлежащ на обезценка
                                                Всяко ажио или дизажио се амортизира

                                                iii)

                                                   Нетъргуеми ценни книжа

                                                Разход за придобиване, подлежащ на обезценка
                                                Всяко ажио или дизажио се амортизира

                                                iv)

                                                   Търгуеми капиталови инструменти

                                                Пазарна цена

                                    в)

                                       Заеми за резиденти извън еврозоната, различни от тези по позиция в актива 11.3 „Други финансови активи“

                                    в)

                                       Заеми извън еврозоната

                                    Депозити по номинална стойност

                                    г)

                                       Ценни книжа, различни от тези по позиция в актива 11.3 „Други финансови активи“, емитирани от лица, извън еврозоната

                                    Ценни книжа, емитирани от наднационални или международни организации, например Европейската инвестиционна банка, независимо от тяхното географско местоположение

                                    г)

                                                i)

                                                   Търгуеми ценни книжа, различни от ценни книжа, държани до падеж

                                                Пазарна цена
                                                Всяко ажио или дизажио се амортизира

                                                ii)

                                                   Търгуеми ценни книжа, класифицирани като ценни книжа, държани до падеж

                                                Разход за придобиване, подлежащ на обезценка
                                                Всяко ажио или дизажио се амортизира

                                                iii)

                                                   Нетъргуеми ценни книжа

                                                Разход за придобиване, подлежащ на обезценка
                                                Всяко ажио или дизажио се амортизира

                                    4.2

                                    Вземания, произтичащи от кредитното улеснение по ERM II

                        Кредитиране в съответствие с условията на ERM II

                        Номинална стойност

                                    5

                                    Заеми за кредитни институции от еврозоната, свързани с операции по паричната политика, деноминирани в евро

                        Позиции 5.1 до 5.5: транзакции в зависимост от съответните инструменти на паричната политика, описани в приложение I към Насоки ЕЦБ/2011/14 (1)

                                    5.1

                                    Основни операции по рефинансиране

                        Обичайни обратни транзакции за осигуряване на ликвидност със седмична честота и обикновено едноседмичен падеж

                        Номинална стойност или разход за придобиване при репо-сделка

                                    5.2

                                    Дългосрочни операции по рефинансиране

                        Обичайни обратни транзакции за осигуряване на ликвидност с месечна честота и обикновено с тримесечен падеж

                        Номинална стойност или разход за придобиване при репо-сделка

                                    5.3

                                    Обратни операции за фино регулиране

                        Обратни транзакции, осъществявани ad hoc за целите на финото регулиране

                        Номинална стойност или разход за придобиване при репо-сделка

                                    5.4

                                    Структурни обратни операции

                        Обратни транзакции, насочени към коригиране на структурната позиция на Евросистемата спрямо финансовия сектор

                        Номинална стойност или разход за придобиване при репо-сделка

                                    5.5

                                    Пределно кредитно улеснение

                        Улеснение за предоставяне на овърнайт ликвидност с предварително определена лихва срещу допустими активи (ликвидно улеснение с постоянен достъп)

                        Номинална стойност или разход за придобиване при репо-сделка

                                    5.6

                                    Кредити, свързани с искания за допълнителни обезпечения (margin calls)

                        Допълнителен кредит към кредитни институции, произтичащ от нарастването на стойността на базовите активи по отношение на друг кредит за тези кредитни институции

                        Номинална стойност или разход за придобиване

                                    6

                                    Други вземания от кредитни институции в еврозоната, деноминирани в евро

                        Разплащателни сметки, срочни депозити, еднодневни депозити, обратни репо сделки във връзка с управлението на портфейли от ценни книжа по позиция на актива 7 „Ценни книжа на резиденти в еврозоната, деноминирани в евро“, включително транзакции, произтичащи от трансформирането на предишни резерви в чуждестранна валута в еврозоната, и други вземания. Кореспондентски сметки при кредитни институции извън еврозоната. Други вземания и операции, които не са свързани с операциите по паричната политика на Евросистемата

                        Номинална стойност или разход за придобиване

                        7   Ценни книжа на резиденти в еврозоната, деноминирани в евро

                                    7.1

                                    Ценни книжа, държани за целите на паричната политика

                        Ценни книжа, емитирани в еврозоната, държани за целите на паричната политика. Дългови сертификати на ЕЦБ, закупени за целите на финото регулиране

                                    а)

                                          Търгуеми ценни книжа

                                    Осчетоводени в зависимост от общите положения на паричната политика:

                                                i)

                                                Пазарна цена
                                                Всяко ажио или дизажио се амортизира

                                                ii)

                                                Разход за придобиване, подлежащ на обезценка (само разход за придобиване, когато обезценката е покрита с провизия по позиция от пасива 13 б) „Провизии“)
                                                Всяко ажио или дизажио се амортизира

                                    б)

                                          Нетъргуеми ценни книжа

                                    Разход за придобиване, подлежащ на обезценка
                                    Всяко ажио или дизажио се амортизира

                                    7.2

                                    Други ценни книжа

                        Ценни книжа, различни от тези по позиция в актива 7.1 „Ценни книжа, държани за целите на паричната политика“ и по позиция в актива 11.3 „Други финансови активи“: облигации, полици, облигации с нулев купон, окончателно придобити книжа на паричния пазар, включително държавни ценни книжа отпреди създаването на Икономическия и паричен съюз, деноминирани в евро. Капиталови инструменти

                                    а)

                                          Търгуеми ценни книжа, различни от ценни книжа, държани до падеж

                                    Пазарна цена
                                    Всяко ажио или дизажио се амортизира

                                    б)

                                          Търгуеми ценни книжа, класифицирани като ценни книжа, държани до падеж

                                    Разход за придобиване, подлежащ на обезценка
                                    Всяко ажио или дизажио се амортизира

                                    в)

                                          Нетъргуеми ценни книжа

                                    Разход за придобиване, подлежащ на обезценка
                                    Всяко ажио или дизажио се амортизира

                                    г)

                                          Търгуеми капиталови инструменти

                                    Пазарна цена

                                    8

                                    Дълг на сектор „Държавно управление“, деноминиран в евро

                        Вземания от правителството отпреди създаването на Икономическия и паричен съюз (нетъргуеми ценни книжа, заеми)

                        Депозити/заеми по номинална стойност, нетъргуеми ценни книжа по разход за придобиване

                        9   Вземания в рамките на Евросистемата

                                    9.1

                                    Вземания, свързани с емитирането на дългови сертификати на ЕЦБ

                        Вземания в рамките на Евросистемата спрямо НЦБ в резултат на емитирането на дългови сертификати на ЕЦБ

                        Разход за придобиване

                                    9.2

                                    Вземания във връзка с разпределянето на евробанкноти в рамките на Евросистемата

                        Вземания, свързани с емисията на банкноти на ЕЦБ, съгласно Решение EЦБ/2010/29 (2)

                        Номинална стойност

                                    9.3

                                    Други вземания в рамките на Евросистемата (нето)

                        Нетна позиция на следните подпозиции:

                                    а)

                                    Нетни вземания, произтичащи от салдата по сметките в TARGET2 и кореспондентските сметки на НЦБ, т.е. нетната стойност на вземанията и задълженията. Виж също позиция от пасива 10.2 „Други задължения в рамките на Евросистемата (нето)“

                                    а)

                                    Номинална стойност

                                    б)

                                    Други деноминирани в евро вземания в рамките на Евросистемата, които е възможно да възникнат, включително междинно разпределяне на дохода на ЕЦБ между НЦБ

                                    б)

                                    Номинална стойност

                                    10

                                    Позиции в процес на сетълмент

                        Салда по сетълмент сметки (вземания), включително чекове в процес на осребряване

                        Номинална стойност

                        11   Други активи

                                    11.1

                                    Монети от еврозоната

                        Евромонети

                        Номинална стойност

                                    11.2

                                    Материални и нематериални дълготрайни активи

                        Земя и сгради, обзавеждане и оборудване (включително компютърно оборудване), софтуер

                        Разход за придобиване минус амортизация
                        Амортизацията е системно разпределяне на амортизируемата стойност на актива през неговия полезен живот. Полезният живот е периодът, по време на който се очаква даден дълготраен актив да бъде на разположение за употреба от стопанския субект. Полезният живот на отделни материални дълготрайни активи може да бъде преразглеждан системно, ако очакванията се различават от предишните оценки. Големите активи могат да обхващат компоненти с различен полезен живот. Животът на такива компоненти се оценява индивидуално
                        Разходите за нематериални активи включват разходът за придобиване на нематериалния актив. Други преки или косвени разходи се третират като разход
                        Капитализиране на разходите: ограничено (под 10 000  евро без ДДС: не се капитализират)

                                    11.3

                                    Други финансови активи

                                    —

                                    Дялови участия и инвестиции в дъщерни дружества, акции, държани по стратегически/политически причини

                                    —

                                    Ценни книжа, включително акции, други финансови инструменти и баланси, включително срочни депозити и разплащателни сметки, държани като целеви портфейл

                                    —

                                    Обратни репо сделки с кредитни институции във връзка с управлението на портфейли от ценни книжа по тази позиция

                                    а)

                                          Търгуеми капиталови инструменти

                                    Пазарна цена

                                    б)

                                          Дялови участия и неликвидни акции, както и всякакви други капиталови инструменти, държани като постоянни инвестиции

                                    Разход за придобиване, подлежащ на обезценка

                                    в)

                                          Инвестиция в дъщерни дружества или значителни участия

                                    Нетна стойност на актива

                                    г)

                                          Търгуеми ценни книжа, различни от ценни книжа, държани до падеж

                                    Пазарна цена
                                    Ажиото/дизажиото се амортизира

                                    д)

                                          Търгуеми ценни книжа, класифицирани като ценни книжа, държани до падеж или държани като постоянна инвестиция

                                    Разход за придобиване, подлежащ на обезценка
                                    Всяко ажио или дизажио се амортизира

                                    е)

                                          Нетъргуеми ценни книжа

                                    Разход за придобиване, подлежащ на обезценка

                                    ж)

                                          Салда в банки и заеми

                                    Номинална стойност, конвертирана по пазарен обменен курс, ако салдата/депозитите са деноминирани в чуждестранни валути

                                    11.4

                                    Разлики от преоценка на задбалансови инструменти

                        Резултати от преоценка на валутни форуърди, валутни суапове, суапове върху лихвени проценти (освен ако се прилага ежедневният марж на отклонение), форуърдни споразумения с лихвено плащане, форуърдни транзакции с ценни книжа, валутни спот транзакции от датата на сделката до датата на сетълмента

                        Нетна позиция между форуърд и спот, по пазарен обменен курс

                                    11.5

                                    Начисления и разходи за бъдещи периоди

                        Доход, който все още не е дължим, но може да бъде отнесен към отчетния период. Разходи за бъдещи периоди и платени начислени лихви, т.е. начислени лихви, закупени с ценна книга

                        Номинална стойност, чуждестранна валута, конвертирана по пазарен курс

                                    11.6

                                    Други

                                    а)

                                    Аванси, заеми и други второстепенни позиции. Заеми на доверителна основа

                                    а)

                                    Номинална стойност или разход за придобиване

                                    б)

                                    Инвестиции, свързани с депозити в злато на клиенти

                                    б)

                                    Пазарна стойност

                                    в)

                                    Нетни пенсионни активи

                                    в)

                                    Съгласно член 24, параграф 2

                                    г)

                                    Неуредени вземания, възникнали от неизпълнение на контрагенти на Евросистемата във връзка с кредитни операции на Евросистемата

                                    г)

                                    Номинална/възстановяема стойност (преди/след покриване на загубите)

                                    д)

                                    Активи или вземания (спрямо трети лица), придобити във връзка с изпълнението върху обезпечение, предоставено от контрагенти на Евросистемата при неизпълнение.

                                    д)

                                    Разход за придобиване (конвертирана по пазарния обменен курс към момента на придобиване, ако финансовите активи са деноминирани в чуждестранна валута)

                                    12

                                    Загуба за годината

                        Номинална стойност

                  ПАСИВИ

                        Балансова позиция

                        Категоризиране на съдържанието на балансовите позиции

                        Принцип на оценка

                                    1

                                    Банкноти в обращение

                        Евробанкноти, емитирани от ЕЦБ в съответствие с Решение ЕЦБ/2010/29

                        Номинална стойност

                                    2

                                    Задължения към кредитни институции от еврозоната, свързани с операции по паричната политика, деноминирани в евро

                        Позиции 2.1, 2.2, 2.3 и 2.5: депозити в евро съгласно приложение I към Насоки ЕЦБ/2011/14

                                    2.1

                                    Разплащателни сметки (покриващи системата за минимални резерви)

                        Сметки в евро на кредитни институции, включени в списъка на финансовите институции, към които се прилагат изисквания за поддържане на минимални резерви в съответствие с Устава на ЕСЦБ. Тази позиция съдържа главно сметки, използвани за поддържане на минимални резерви

                        Номинална стойност

                                    2.2

                                    Депозитно улеснение

                        Овърнайт депозити с предварително определена лихва (ликвидно улеснение с постоянен достъп)

                        Номинална стойност

                                    2.3

                                    Срочни депозити

                        Инкасиране с цел изтегляне на ликвидност при операции за фино регулиране

                        Номинална стойност

                                    2.4

                                    Обратни операции за фино регулиране

                        Транзакции, свързани с паричната политика и насочени към изтегляне на ликвидност

                        Номинална стойност или разход за придобиване при репо-сделка

                                    2.5

                                    Депозити, свързани с искания за допълнителни обезпечения (margin calls)

                        Депозити на кредитни институции, произтичащи от намаляване стойността на базовите активи по отношение на кредити за тези кредитни институции

                        Номинална стойност

                                    3

                                    Други задължения към кредитни институции от еврозоната, деноминирани в евро

                        Репо сделки, свързани с едновременни обратни репо сделки за управление на портфейли от ценни книжа по позиция 7 от актива „Ценни книжа на резиденти в еврозоната, деноминирани в евро“. Други операции, които не са свързани с операциите по паричната политика на Евросистемата. Не се включват разплащателни сметки на кредитни институции.

                        Номинална стойност или разход за придобиване при репо-сделка

                                    4

                                    Емитирани дългови сертификати на ЕЦБ

                        Дългови сертификати, както са описани в приложение I към Насоки ЕЦБ/2011/14. Сконтови книжа, издадени с цел изтегляне на ликвидност

                        Разход за придобиване
                        Дизажиото се амортизира.

                        5   Задължения към други резиденти от еврозоната, деноминирани в евро

                                    5.1

                                    Сектор „Държавно управление“

                        Разплащателни сметки, срочни депозити, депозити, платими при поискване

                        Номинална стойност

                                    5.2

                                    Други задължения

                        Разплащателни сметки на персонала, дружества и клиенти, включително финансови институции, които са освободени от задължението да поддържат минимални резерви (виж позиция 2.1 от пасива); срочни депозити, депозити платими при поискване

                        Номинална стойност

                                    6

                                    Задължения към резиденти извън еврозоната, деноминирани в евро

                        Разплащателни сметки, срочни депозити, депозити, платими при поискване, включително сметки за платежни цели и сметки за целите на управлението на резервите: на други банки, централни банки, международни/наднационални институции, включително Европейската комисия; разплащателни сметки на други вложители. Репо сделки, свързани с едновременни обратни репо сделки за управлението на ценни книжа, деноминирани в евро. Салда по сметки в TARGET2 на централните банки на държави-членки, чиято парична единица не е еврото

                        Номинална стойност или разход за придобиване при репо-сделка

                                    7

                                    Задължения към резиденти от еврозоната, деноминирани в чуждестранна валута

                        Разплащателни сметки. Задължения по репо сделки; обикновено инвестиционни сделки с използване на активи в чуждестранна валута или злато

                        Номинална стойност, конвертиране по пазарен валутен курс в края на годината

                        8   Задължения към резиденти извън еврозоната, деноминирани в чуждестранна валута

                                    8.1

                                    Депозити, салда и други задължения

                        Разплащателни сметки. Задължения по репо сделки; обикновено инвестиционни сделки с използване на активи в чуждестранна валута или злато

                        Номинална стойност, конвертиране по пазарен обменен курс в края на годината

                                    8.2

                                    Задължения, произтичащи от кредитното улеснение по ERM II

                        Получени заеми в съответствие с условията на ERM II

                        Номинална стойност, конвертиране по пазарен обменен курс в края на годината

                                    9

                                    Кореспондираща позиция на специални права на тираж, предоставени от МВФ

                        Деноминирана в СПТ позиция, която показва сумата на СПТ, които са били първоначално предоставени на съответната страна/НЦБ

                        Номинална стойност, конвертиране по пазарен обменен курс в края на годината

                        10   Задължения в рамките на Евросистемата

                                    10.1

                                    Задължения, еквивалентни на прехвърляне на валутни резерви

                        Позиция само в баланса на ЕЦБ (деноминирана в евро)

                        Номинална стойност

                                    10.2

                                    Други задължения в рамките на Евросистемата (нето)

                        Нетна позиция на следните подпозиции:

                                    а)

                                    Нетни задължения, произтичащи от салдата по сметките в TARGET2 и кореспондентските сметки на НЦБ, т.е. нетната стойност на вземанията и задълженията. Виж също позиция 9.3 от актива „Други вземания в рамките на Евросистемата (нето)“

                                    а)

                                    Номинална стойност

                                    б)

                                    Други деноминирани в евро задължения в рамките на Евросистемата, които е възможно да възникнат, включително междинно разпределяне на дохода на ЕЦБ между НЦБ

                                    б)

                                    Номинална стойност

                                    11

                                    Позиции в процес на сетълмент

                        Салда по сетълмент сметки (задължения), включително размера на незавършения сетълмент по джиро преводи

                        Номинална стойност

                        12   Други задължения

                                    12.1

                                    Разлики от преоценка на задбалансови инструменти

                        Резултати от преоценка на валутни форуърди, валутни суапове, суапове върху лихвени проценти (освен ако се прилага ежедневният марж на отклонение), форуърдни споразумения с лихвено плащане, форуърдни транзакции с ценни книжа, валутни спот транзакции от датата на сделката до датата на сетълмента

                        Нетна позиция между форуърд и спот, по пазарен обменен курс

                                    12.2

                                    Начисления и доход за бъдещи периоди

                        Разходи, които стават дължими през бъдещ период, но са свързани с отчетния период. Доходи получени през отчетния период, но свързани с бъдещ период

                        Номинална стойност, чуждестранна валута, конвертирана по пазарен курс

                                    12.3

                                    Други

                                    а)

                                    Данъчни временни сметки. Сметки за обезпечаване на кредити или гаранции (в чуждестранна валута). Репо сделки с кредитни институции във връзка с едновременни обратни репо сделки за управление на портфейли от ценни книжа към позиция 11.3 в актива „Други финансови активи“. Задължителни депозити извън депозитите по резервите. Други второстепенни позиции. Задължения на доверителна основа.

                                    а)

                                    Номинална стойност или разход за придобиване при репо-сделка

                                    б)

                                    Депозити на клиенти в злато.

                                    б)

                                    Пазарна стойност

                                    в)

                                    Нетни пенсионни задължения

                                    в)

                                    Съгласно член 24, параграф 2

                                    13

                                    Провизии

                                    а)

                                    За валутен, лихвен и кредитен риск и за риск, свързан с промяна на цената на златото, а също и за други цели, например очаквани бъдещи разходи и вноски съгласно член 48.2 от Устава на ЕСЦБ по отношение на централни банки на държави-членки, за които дерогацията е била отменена.

                                    а)

                                    Разход за придобиване/номинална стойност

                                    б)

                                    За кредитни рискове или рискове от контрагентите, възникващи от операции по паричната политика

                                    б)

                                    Номинална стойност (базирана на оценка, извършена в края на годината от Управителния съвет на ЕЦБ)

                                    14

                                    Сметки за преоценка

                                    а)

                                    Сметки за преоценка, свързани с изменение на цената на златото, на всеки вид ценни книжа, деноминирани в евро, на всеки вид ценни книжа, деноминирани в чуждестранна валута, и на опции; разлики от пазарна оценка при деривативи с лихвен риск; сметки за преоценка, свързани с изменението на обменните курсове за всяка държана нетна валутна позиция, включително валутни суапове/форуърди и СПТ
                                    Специални сметки за преоценка, свързани с вноските съгласно член 48.2 от Устава на ЕСЦБ по отношение на централни банки на държави членки, за които дерогацията е била отменена. Вж. член 13, параграф 2

                                    а)

                                    Разлика от преоценка между средния разход за придобиване и пазарната стойност, валутата, конвертирана по пазарен курс

                                    б)

                                    Резултати от повторно измерване на нетния актив или пасив по план с дефинирани доходи по отношение на доходи след приключване на трудовите правоотношения, които са нетната позиция на следните подпозиции:

                                                i)

                                                Актюерски печалби и загуби, представляващи настоящата стойност на задължението по план с дефинирани доходи

                                                ii)

                                                Възвращаемостта на активите на плана, без нетната лихва по нетния актив или пасив по план с дефинирани доходи

                                                iii)

                                                Всяко изменение на въздействието на тавана на актива, без нетната лихва по нетния актив или пасив по план с дефинирани доходи

                                    б)

                                    Съгласно член 24, параграф 2

                        15   Капитал и резерви

                                    15.1

                                    Капитал

                        Внесен капитал

                        Номинална стойност

                                    15.2

                                    Резерви

                        Законосъобразни резерви в съответствие с член 33 от Устава на ЕСЦБ и вноски в съответствие с член 48.2 от Устава на ЕСЦБ по отношение на централните банки на държави-членки, за които дерогацията е била отменена

                        Номинална стойност

                                    16

                                    Печалба за годината

                        Номинална стойност“

         (1)  Насоки ЕЦБ/2011/14 от 20 септември 2011 година относно инструментите и процедурите на паричната политика на Евросистемата (ОВ L 331, 14.12.2011 г., стр. 1).

         (2)  Решение ЕЦБ/2010/29 от 13 декември 2010 година относно емитирането на евробанкноти (ОВ L 35, 9.2.2011 г., стр. 26).


title: Решение 2012/166/ОВППС на Съвета от 23 март 2012 година в подкрепа на дейностите на Организацията за забрана на химическото оръжие (ОЗХО) в рамките на изпълнението на стратегията на ЕС срещу разпространение на оръжия за масово унищожение

text:
               24.3.2012

               BG

               Официален вестник на Европейския съюз

               L 87/49

         РЕШЕНИЕ 2012/166/ОВППС НА СЪВЕТА
   от 23 март 2012 година
   в подкрепа на дейностите на Организацията за забрана на химическото оръжие (ОЗХО) в рамките на изпълнението на стратегията на ЕС срещу разпространение на оръжия за масово унищожение
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 26, параграф 2,
   като има предвид, че:

               (1)

               На 12 декември 2003 г. Европейският съвет прие стратегията на ЕС срещу разпространението на оръжията за масово унищожение (наричана по-долу „стратегията на ЕС“), в глава III на която се съдържа списък на мерките за борба срещу такова разпространение.

               (2)

               В стратегията на ЕС се подчертава важната роля на Конвенцията за химическото оръжие (наричана по-долу „КХО“) и на ОЗХО за създаване на свят, свободен от химическо оръжие. Като част от тази стратегия на ЕС Съюзът се ангажира да работи за всеобщо присъединяване към основните договори и споразумения за разоръжаване и неразпространение, включително КХО. Целите на стратегията на ЕС допълват целите, преследвани от ОЗХО, в контекста на отговорността на тази организация за изпълнението на КХО.

               (3)

               На 22 ноември 2004 г. Съветът прие Съвместно действие 2004/797/ОВППС в подкрепа на дейностите на ОЗХО в рамките на изпълнението на стратегията на ЕС срещу разпространението на оръжията за масово унищожение (1), а след изтичането на срока му на действие — Съвместно действие 2005/913/ОВППС (2), от своя страна последвано от Съвместно действие 2007/185/ОВППС (3). Съвместно действие 2007/185/ОВППС бе последвано от Решение 2009/569/ОВППС (4), чийто срок на действие изтече на 3 декември 2011 г.

               (4)

               Продължаването на такава интензивна и целенасочена помощ от страна на Съюза за ОЗХО е необходимо в условията на активно изпълнение на глава III от стратегията на ЕС. Необходими са по-нататъшни дейности за насърчаване на цялостното изпълнение на КХО, както и дейности за подобряване на готовността на държавите — страни по КХО (наричани по-долу „държавите — страни по конвенцията“), да предотвратят и реагират на нападение с употреба на химични вещества, на международното сътрудничество в областта на химическите дейности и на способността на ОЗХО да се адаптира към новостите в областта на науката и технологиите. Мерките, свързани с придаването на всеобхватен характер на КХО, следва да продължават и да се адаптират и насочват към намаляващия брой държави, които не са страни по конвенцията,

         ПРИЕ НАСТОЯЩОТО РЕШЕНИЕ:
   Член 1
   1.   За целите на непосредственото и практическо прилагане на някои елементи от стратегията на ЕС Съюзът подкрепя дейностите, провеждани от ОЗХО, със следните цели:

               —

               да се укрепят способностите на държавите — страни по конвенцията, да изпълняват задълженията си по КХО,

               —

               да се подобри готовността на държавите — страни по конвенцията, да предотвратят и реагират на нападение с употреба на химически вещества,

               —

               да се подобри международното сътрудничество в областта на химическите дейности,

               —

               да се подобри способността на ОЗХО да се адаптира към новостите в областта на науката и технологиите,

               —

               да се развива всеобхватният характер на конвенцията, като се насърчават държавите, които не са страни по конвенцията, да се присъединят към КХО.

         2.   Във връзка с това подкрепяните от Съюза дейности от проектите на ОЗХО, които съответстват на мерките от стратегията на ЕС, са следните:

                  Проект I: национално изпълнение, проверки и всеобхватност

               Дейности:

                           —

                           двустранни посещения за оказване на техническо съдействие,

                           —

                           обучение на митнически служители по техническите аспекти на режима за предаване по КХО,

                           —

                           безвъзмездна помощ за националните органи,

                           —

                           инструмент за електронно обучение за националните органи/свързаните заинтересовани участници,

                           —

                           дейности в помощ на държави, които не са страни по КХО,

                           —

                           учение за разследвания във връзка с предполагаема употреба.

                  Проект II: международно сътрудничество

               Дейности:

                           —

                           курс за развиване на аналитичните способности,

                           —

                           дейности за установяване на контакти с промишлеността — работна среща за КХО и безопасността на химическите процеси.

                  Проект III: посещения на представители на изпълнителния съвет на ОЗХО и наблюдатели в обекти за унищожаване на химическо оръжие (ОУХО)

               Дейност:

                           —

                           посещения в ОУХО.

                  Проект IV: наука и технологии

               Дейности:

                           —

                           срещи на работната група на научния консултативен съвет,

                           —

                           съфинансиране на международна научна и технологична работна среща ОЗХО—Международния съюз по чиста и приложна химия (IUPAC).

                  Проект V: готовност на държавите — страни по конвенцията, да предотвратят и реагират на нападение с употреба на химически вещества

               Дейности:

                           —

                           регионални работни срещи — член Х от КХО и въпроси на регионалното сътрудничество в областта на подпомагането и реагирането при неотложни ситуации,

                           —

                           симулационни учения и модул за учения,

                           —

                           ОЗХО като платформа за подобряване на сигурността на химическите инсталации.

                  Проект VI: програма за Африка

               Дейности:

                           —

                           двустранни посещения за оказване на техническо съдействие,

                           —

                           обучение на митнически служители по техническите аспекти на режима за предаване по КХО,

                           —

                           дейности за установяване на контакти с промишлеността — работна среща за КХО и безопасността на химическите процеси,

                           —

                           курс за развиване на аналитичните способности,

                           —

                           регионални работни срещи — член Х от КХО и въпроси на регионалното сътрудничество в областта на подпомагането и реагирането при неотложни ситуации,

                           —

                           регионален дългосрочен проект за изграждане на капацитет в областта на подпомагането и защитата.

                     Подробно описание на посочените по-горе дейности на ОЗХО, подкрепяни от Съюза, се съдържа в приложението.

         Член 2
   1.   Върховният представител на Съюза по въпросите на външните работи и политиката на сигурност (ВП) отговаря за изпълнението на настоящото решение.
   2.   Техническото изпълнение на проектите, посочени в член 1, параграф 2, се осъществява от техническия секретариат на ОЗХО (наричан по-долу „техническият секретариат“). Той изпълнява тази задача под ръководството и контрола на ВП. За тази цел ВП сключва необходимите договорености с техническия секретариат.
   Член 3
   1.   Референтната финансова сума за изпълнението на проектите, посочени в член 1, параграф 2, е 2 140 000 EUR.
   2.   Разходите, финансирани от предвидената в параграф 1 сума, се управляват в съответствие с процедурите и правилата, приложими за общия бюджет на Съюза.
   3.   Комисията упражнява надзор върху правилното управление на разходите, посочени в параграф 1. За тази цел тя сключва споразумение за финансиране с техническия секретариат. Споразумението предвижда, че техническият секретариат следва да осигури видимост на приноса на Съюза, която да съответства на неговия размер.
   4.   Комисията полага усилия да сключи посоченото в параграф 3 споразумение за финансиране във възможно най-кратък срок след 23 март 2012 г. Тя информира Съвета за всякакви трудности в хода на този процес, както и за датата на сключване на споразумението за финансиране.
   Член 4
   ВП докладва на Съвета за изпълнението на настоящото решение въз основа на редовни доклади, изготвяни от техническия секретариат. Докладите на ВП представляват основа за оценката, извършвана от Съвета. Комисията предоставя информация относно финансовите аспекти на проектите, посочени в член 1, параграф 2.
   Член 5
   1.   Настоящото решение влиза в сила в деня на приемането му.
   2.   Срокът на действие на настоящото решение изтича 24 месеца след датата на сключване на споразумението за финансиране, посочено в член 3, параграф 3. Срокът на действие обаче изтича шест месеца след влизането на решението в сила, ако към този момент споразумението за финансиране още не е сключено.

      Съставено в Брюксел на 23 март 2012 година.

            За Съвета

            Председател

         C. ASHTON

      (1)  ОВ L 349, 25.11.2004 г., стр. 63.

      (2)  ОВ L 331, 17.12.2005 г., стр. 34.

      (3)  ОВ L 85, 27.3.2007 г., стр. 10.

      (4)  ОВ L 197, 29.7.2009 г., стр. 96.

      ПРИЛОЖЕНИЕ

         Подкрепа на Съюза за дейностите на ОЗХО в рамките на изпълнението на стратегията на ЕС срещу разпространението на оръжията за масово унищожение

         Проект I:   национално изпълнение, проверки и всеобхватност

         Основна цел:

      Да се укрепят способностите на държавите — страни по КХО, да изпълняват задълженията си по конвенцията и да се насърчават държавите, които не са страни по КХО, да се запознаят по-добре с ползите от присъединяването към КХО и от по-активното включване в дейностите на ОЗХО.

         Цели:

                  —

                  Цел 1 — държавите — страни по конвенцията, да постигнат напредък по отношение на:

                              —

                              осъществяването на националните мерки за изпълнение съгласно член VII от КХО,

                              —

                              спазването на изискванията за декларации и за инспекции на декларациите съгласно член VI от КХО,

                              —

                              по-ефикасното управление на националните си органи,

                              —

                              улесняването на основния курс на обучение за националните органи,

                              —

                              готовността за разследвания във връзка с предполагаема употреба съгласно членове IХ и Х от КХО.

                  —

                  Цел 2— държавите, които не са страни по КХО, да се включат по-активно в дейностите на ОЗХО и да се запознаят по-добре с КХО и ползите от нея.

         Резултати:

                  —

                  Резултат 1

                              —

                              националните органи са подобрили способността си за разработване на национално законодателство за изпълнение на конвенцията и са в състояние да представят за приемане законодателни актове,

                              —

                              митническите служители са подобрили способността си за установяване на химическите вещества, имащи отношение към КХО, и за представяне на националните органи на точни данни за предаване на химически вещества от списъците към конвенцията,

                              —

                              националните органи са подобрили способността си за комуникация със и за представяне на документация и декларации на ОЗХО,

                              —

                              служителите от националните органи са подобрили способността си за разбиране и прилагане на основните принципи на КХО и се възползват по по-ефективен от икономическа гледна точка начин от предоставящите им се възможности за присъствено обучение,

                              —

                              държавите — страни по конвенцията, познават по-добре разследванията във връзка с предполагаема употреба и инспекциите по поискване като основни инструменти, с които разполагат, за да предоставят помощ и да установяват възможни случаи на неспазване на КХО,

                              —

                              държавите — страни по конвенцията, получават уверения за готовността на техническия секретариат да провежда разследвания във връзка с предполагаема употреба и инспекции по поискване.

                  —

                  Резултат 2

                              —

                              държавите, които не са страни по КХО, се включват по-активно в дейностите на ОЗХО и са по-добре запознати с ползите от присъединяване към КХО.

         Дейности:

                  Двустранни посещения за оказване на техническо съдействие: държавите — страни по конвенцията, ще получават подкрепа чрез посещения за техническо съдействие, които ще се планират за всеки конкретен случай и ще се провеждат с цел целенасочено съдействие в отговор на нуждите, определени в отправените от тях искания. Тази подкрепа ще включва усилия за осведомяване и популяризиране посредством национални информационни работни срещи, специализирани курсове за обучение, съдействие при разработване на национално законодателство за изпълнение на конвенцията и свързани с това мерки, както и въпроси, свързани с промишлеността, съгласно член VI от КХО. В зависимост от целта си тези посещения ще обхващат координиране на дейностите с включване, по целесъобразност, на отдела на техническия секретариат за подкрепа при изпълнението на конвенцията, службата на правния съветник, отдела за декларации и отдела за проверки в промишлеността.

                  Обучение на митнически служители по техническите аспекти на режима за предаване на химически вещества съгласно КХО: на митническите служители вече бе предоставена подкрепа по Съвместно действие 2005/913/ОВППС, Съвместно действие 2007/185/ОВППС и Решение 2009/569/ОВППС. Въз основа на натрупания опит ще бъде оказано съдействие на митническите служители чрез курсове за обучение с цел по-успешно набиране и предаване на данни, свързани с внос и износ на химически вещества от списъците към конвенцията, на националните органи. Курсовете, които ще се организират на регионално и подрегионално ниво, ще включват практически демонстрации и упражнения. Един от курсовете на регионално ниво ще се проведе в региона на Латинска Америка и Карибите, а един от курсовете на подрегионално ниво — в региона на Азия. Тези курсове ще се осъществят от техническия секретариат за подкрепа при изпълнението на конвенцията с участие на технически експерти от отдела за декларации.

                  Отпускане на безвъзмездни средства за националните органи: Способността на националните органи в развиващите се държави — страни по конвенцията, да изпълняват изцяло задълженията по КХО често е затруднена поради липсата на основно оборудване (настолни компютри, принтери, софтуер, копирни машини и др.). Предоставянето на основно офис оборудване на националните органи им дава възможност да постигнат по-висока степен на ефикасност и професионализъм в усилията им за изпълнение на КХО. Наличността на такова оборудване ще послужи също за стимул за националните органи да полагат по-активни усилия за изпълнение на КХО, по-специално ако предоставянето на оборудването се обвърже с условия за постигане на някои предварително определени цели.
                  Тези цели ще се определят за всеки конкретен случай в консултации със заинтересованите държави —страни по конвенцията.

                  Инструмент за електронно обучение за националните органи/свързаните заинтересовани участници: За да се извлече максимална полза от присъственото обучение, основните и общите елементи от обучението по въпросите на ОЗХО за националните органи ще бъдат предоставени на държавите — страни по конвенцията, в електронен формат и ще бъдат преведени на всички официални езици на ОЗХО (арабски, китайски, английски, френски, испански и руски). Ще бъдат съответно разработени пет модула за електронно обучение въз основа на наличните в техническия секретариат материали, като се използват услугите на търговски доставчик. Използваните понастоящем презентации, които биха могли да се превърнат в инструменти за електронно обучение, са следните:

                              —

                              Общ преглед на КХО;

                              —

                              Въведение в ОЗХО;

                              —

                              КХО член по член;

                              —

                              КХО — списъци 1, 2 и 3;

                              —

                              Ефективно функциониране на националния орган.

                  Дейности в помощ на държави, които не са страни по КХО: ще бъде спонсорирано участието на представители от тези държави, които не са страни по КХО,, и които могат да окажат въздействие върху националните действия по присъединяване/ратифициране, както и на тези, които са пряко свързани със съществени за конвенцията въпроси, в различни програми, организирани от отдела за международно сътрудничество и подпомагане. Тези програми ще включват регионални работни срещи за националните органи от държавите — страни по конвенцията, както и регионални работни срещи за митническите органи. При необходимост служители от отдела на техническия секретариат за външни отношения също ще бъдат спонсорирани да участват в тези срещи, за да установят необходимите контакти и взаимодействие със спонсорираните представители на държавите, които не са страни по КХО. Освен това в рамките на схемата за подпомагане на държавите, които не са страни по КХО, се предвижда и организиране на специализирани посещения и договорености в случай на необходимост.

                  Учения относно разследвания във връзка с предполагаема употреба: От влизането в сила на КХО техническият секретариат, често в сътрудничество с държавите — страни по конвенцията, проведе редица учения във връзка с членове IХ и Х от КХО, включително разследвания във връзка с предполагаема употреба, както и инспекции по поискване. Въпреки че много от поуките, извлечени от ученията относно инспекциите по поискване, са приложими за разследванията във връзка с предполагаема употреба и обратно, никога не е правен всеобхватен преглед. В такъв всеобхватен преглед ще бъдат анализирани извлечените по-рано поуки, както и докладите за оценка на ученията относно разследванията във връзка с предполагаема употреба и ученията относно инспекциите по поискване (както симулационни, така и полеви учения), и ще бъде проведена работна среща, на която ще се съберат експерти, участващи в подобни учения, с цел обмен на най-добри практики и информация за бъдещи учения, по-специално относно разследванията във връзка с предполагаема употреба.

         Проект II:   международно сътрудничество

         Основни цели:

                  —

                  Да се подобри икономическото и технологичното развитие чрез международно сътрудничество в областта на химията за дейностите, чиито цели не са забранени от КХО.

                  —

                  Да се популяризира мисията на ОЗХО и целите на КХО чрез по-сериозен ангажимент на държавите — страни по конвенцията, в инициативите за международно сътрудничество за използване на химията за мирни цели.

         Цели:

                  —

                  Цел 1 — Да се подобри способността на държавно финансираните лаборатории в държавите — страни по конвенцията, с развиващи се икономики или икономики в преход да изпълняват КХО в областта на използването на химията за мирни цели.

                  —

                  Цел 2 — Да се подпомагат държавите — страни по конвенцията, с развиващи се икономики или икономики в преход да подобряват подходите за управление на химическата безопасност в малките и средните предприятия на химическата промишленост.

         Резултати:

                  —

                  Резултат 1 — По-високо равнище на техническа компетентност на държавно финансираните лаборатории в държавите — страни по конвенцията, с развиващи се икономики или икономики в преход да анализират химически вещества във връзка с националното изпълнение на КХО и да използват химията за мирни цели, при прилагане на модерни аналитични методи, по-специално газова хроматография (ГХ) и газова хроматография/мас-спектрометрия (ГХ/МС).

                  —

                  Резултат 2 — По-високо равнище на компетентност и осведоменост на служителите в малките и средните предприятия, на представителите на промишлени асоциации и на националните органи/правителствените институции в държавите — страни по конвенцията, с развиващи се икономики или икономики в преход, в областта на практиките по управление на безопасността.

         Дейности:

                  Курс за развиване на аналитичните способности: Курсът ще се проведе в рамките на две седмици, през които участниците ще преминат теоретично обучение и ще придобият практически опит в областта на газовата хроматография (ГХ) и газовата хроматография/мас-спектрометрия (ГХ/МС). Обхванатите теми ще включват: материалната база, валидиране и оптимизиране на системите, отстраняване на възникнали проблеми, вземане на проби от околната среда и анализ на тези проби по методите на ГХ и ГХ/МС за химически вещества, свързани с КХО. Участниците ще преминат също така интензивно практическо обучение за изготвяне на различни еталонни матрици, които да се анализират по метода на ГХ с мас-селективни детектори и по метода на ГХ/МС при йонизация чрез електронен удар или химическа йонизация. Най-накрая, на участниците ще бъдат представени редица процедури по извличане, изчистване и дериватизиране. Курсът ще се проведе с помощта VERIFIN, реномирана институция, подбрана чрез прозрачна тръжна процедура, с която ОЗХО е сключила петгодишно споразумение.

                  Дейности за установяване на контакти с промишлеността — Работна среща относно КХО и безопасността на химическите процеси: тази работна среща ще се проведе в рамките на два дни и половина. Тя ще обхване, наред с други неща, въпроси за безопасността и сигурността в химическата промишленост, стратегиите за управление на химически вещества, управлението на безопасността на химическите процеси, най-добрите практики в промишлеността, както и въведение в системата „Responsible Care®“.
                  При откриването на работната среща ще бъде направен и общ преглед на КХО и програмите за международно сътрудничество. Един семинар на регионално ниво ще се проведе в региона на Латинска Америка и Карибите и по необходимост ще се осигури превод на испански език.

         Проект III:   посещения на представители на изпълнителния съвет на ОЗХО и на наблюдатели в ОУХО

         Основна цел:

      Да се постигне напредък във и да се гарантира унищожаването на натрупаното химическо оръжие и на обектите за производство на химическо оръжие, които подлежат на предвидените в КХО мерки за проверка.

         Цели:

                  —

                  Цел 1 — Държавите — страни по конвенцията, да са в състояние да следят напредъка към пълно унищожаване на натрупаното химическо оръжие и да могат да идентифицират и разрешават проблемите с цел унищожаване на ранен етап.

                  —

                  Цел 2 — Държавите — страни по конвенцията, да придобият по-голяма увереност, че се предприемат реални и конкретни мерки за пълното унищожаване на натрупаното химическо оръжие от държавите, които притежават такова.

         Резултати:

                  —

                  Резултат 1 — Държавите — страни по конвенцията, имат по-ясна представа за проблемите и техническите трудности, свързани с унищожаването на химическото оръжие.

                  —

                  Резултат 2 — Държавите — страни по конвенцията, имат по-голяма увереност, че се предприемат реални и конкретни мерки за пълното унищожаване на натрупаното химическо оръжие.

         Дейност:

      Посещения в ОУХО: до момента са проведени пет такива посещения — три в Съединените американски щати в ОУХО, разположени в Anniston, щата Алабама (октомври 2007 г.), Pueblo, щата Колорадо, и Umatilla, щата Орегон (май/юни 2009 г.), и Tooele и Pueblo (февруари—март 2011 г.), както и две посещения в Руската федерация в Shchuchye, регион Kurgansk (септември 2008 г.) и в Pochep, област Bryanskауа (септември 2010 г.). Проведените досега посещения се оказаха ползотворни като възможност да се засегнат въпроси или опасения, свързани с програмата на държави, притежаващи химическо оръжие, за изпълнение на задълженията им по неговото унищожаване в рамките на одобрения удължен срок. Ако крайният удължен срок за унищожаване не бъде спазен, се очаква, че след ново решение, взето на конференция на държавите — страни по конвенцията, засегнатите такива държави ще продължат да приемат посещения на действащите си ОУХО и на обекти в процес на изграждане, докато унищожаването не приключи напълно.

         Проект IV:   Наука и технологии

         Основна цел:

      Да се даде възможност на генералния директор на ОЗХО да предоставя консултации и да отправя препоръки към конференцията на държавите — страни по конвенцията, към изпълнителния съвет на ОЗХО или към държавите — страни по конвенцията, относно свързаните с КХО области на науката и технологиите.

         Цели:

                  —

                  Цел на заседанията на временните работни групи на научния консултативен съвет: Да се даде възможност на генералния директор да предоставя специални консултации на органите на ОЗХО, определящи политиките, и на държавите — страни по конвенцията, относно свързаните с КХО области на науката и технологиите.

                  —

                  Цел на международната работна среща на ОЗХО/IUPAC в областта на науката и технологиите: Да се предостави помощ на научния консултативен съвет при изготвянето на проекта му за доклад пред Третата конференция за преглед.

         Резултати:

                  —

                  Резултат 1 — Изготвени от научния консултативен съвет и получени от държавите — страни по конвенцията, консултации и препоръки относно свързаните с КХО области на науката и технологиите.

                  —

                  Резултат 2 — Държавите — страни по конвенцията, разполагат с повече и по-актуална информация относно свързаните с КХО области на науката и технологиите.

                  —

                  Резултат 3 — Държавите — страни по конвенцията, получават помощ при оценяването на потенциалното въздействие на напредъка в науката и технологиите върху изпълнението на КХО.

         Дейности:

                  Срещи на работните групи на научния консултативен съвет: През 2012—2013 г. ще се проведат две заседания на временната работна група по въпросите на сближаването между химията и биологията и две заседания на временната работна група по въпросите на образованието и установяването на контакти. Целта на временната работна група по въпросите на сближаването между химията и биологията е да се проучи по-задълбочено това сближаване и потенциалните му последствия за КХО съгласно препоръките от 16-ата сесия на научния консултативен съвет. Временната работна група ще извърши оценка на тези последствия и ще отправи препоръки към научния консултативен съвет. Оценката и препоръките на временната работна група ще бъдат използвани от научния консултативен съвет в доклада му пред Третата конференция за преглед. Целта на заседанията на временната работна група по въпросите на образованието и установяването на контакти, която предстои да бъде създадена, е работата да се съсредоточи върху начините за установяване на контакти с научната общност и за разработване и подобряване на отношенията между ОЗХО и научната общност.

                  Съфинансиране на международна работна среща на ОЗХО—IUPAC в областта на науката и технологиите: Целта на работната среща е да се преразгледат тенденциите и напредъкът в химията, химичните технологии, науките за живота и свързаните с тях дисциплини с оглед на извършването на оценка на начина, по който те се отразяват върху изпълнението на КХО. Докладът, който ще бъде изготвен на работната среща, ще подпомогне научния консултативен съвет при работата по собствения му доклад, съдържащ неговата оценка на въздействието на новостите в науката и технологиите върху функционирането на КХО.
                  Докладът ще бъде представен като принос на генералния директор за Третата конференция за преглед на КХО, която ще се състои през 2013 г. Международната работна среща на ОЗХО—IUPAC ще представлява важен принос за подготовката на доклада на научния консултативен съвет с оглед на Третата конференция за преглед.

         Проект V:   готовност на държавите — страни по конвенцията, да предотвратят и реагират на нападение с употреба на химически вещества

         Основна цел:

      Да се допринесе за развиването на способността на държавите — страни по конвенцията, за предотвратяване, готовност и реагиране на терористично нападение с употреба на химическо оръжие и да се подобри готовността им за отговор на искане за съдействие в случай на употреба или опасност от употреба на химически вещества.

         Цели:

                  —

                  Цели на регионалните работни срещи:

                              —

                              Цел 1 — Държавите — страни по конвенцията, да осъзнаят в по-висока степен значението на своевременното представяне на изчерпателни декларации за националните програми, свързани със защитни цели.

                              —

                              Цел 2 — Държавите — страни по конвенцията, да допринасят в по-голяма степен за готовността на ОЗХО за отговор на искане за съдействие.

                              —

                              Цел 3 — Държавите — страни по конвенцията, по региони и подрегиони да бъдат насърчени да задълбочат контактите си за изграждане на регионални мрежи с оглед осигуряване на координирана реакция при неотложни ситуации, свързани с употребата на химическо оръжие.

                  —

                  Цели на симулационните учения и на модула за учения:

                              —

                              Цел 1 — Да се проведе учение и да се направи оценка на националното предотвратяване, готовност и реагиране на терористично нападение с употреба на химическо оръжие и да се увеличи осведомеността относно по-нататъшните действия, които да се предприемат с цел подобряване на равнището на готовност.

                              —

                              Цел 2 — Да се проведе учение и да се направи оценка на координацията на международната общност за предотвратяване и реагиране на терористично нападение с употреба на химическо оръжие. Да се установят евентуалните пропуски в подкрепата, предоставяна от ОЗХО и други международни организации, за държавите — страни по конвенцията, за готовността им за терористични нападения с употреба на химическо оръжие.

                  —

                  Цели на ОЗХО като платформа за подобряване на сигурността на химическите инсталации:

                              —

                              Цел 1 — Подкрепа за правителствата и асоциациите на химическата промишленост в държавите бенефициери — страни по конвенцията, да увеличат осведомеността във връзка с химическата сигурност и да подобрят последната чрез въвеждане на най-добри практики.

                              —

                              Цел 2 — Да се повиши химическата сигурност в държавите бенефициери — страни по конвенцията, които са включени в процеса на насърчаване на сътрудничеството между всички заинтересовани участници, в т.ч. националните органи, химическата промишленост, асоциациите на химическата промишленост, научната общност и НПО.

                              —

                              Цел 3 — Държавите — страни по конвенцията, да не изостават от последните новости в областта на химическата сигурност и най-добрите практики, свързани с химическата безопасност.

         Резултати:

                  —

                  Резултати от регионалните работни срещи:

                              —

                              Резултат 1 — Държавите — страни по конвенцията, са осъзнали значението на своевременното представяне на изчерпателни декларации за националните програми, свързани със защитни цели.

                              —

                              Резултат 2 — Държавите — страни по конвенцията, са по-подготвени да предлагат съдействие на ОЗХО в отговор на искане за съдействие.

                              —

                              Резултат 3 — Държавите — страни по конвенцията, с развиващи се икономики или икономики в преход са по-добре осведомени за необходимостта от насърчаване на сътрудничеството относно неотложни ситуации, свързани с употребата на химическо оръжие в случай на нападение.

                  —

                  Резултати от симулационните учения и от модулите за учения:

                              —

                              Резултат 1 — Разработване на модул за подготовка и провеждане на симулационни учения, който да бъде гъвкав и адаптиран към променящите се обстоятелства в различните държави — страни по конвенцията.

                              —

                              Резултат 2 — Да се повиши готовността за предотвратяване и реагиране на терористично нападение с употреба на химическото оръжие, посочено от държавата — страна по конвенцията, която е домакин на симулационното учение.

                              —

                              Резултат 3 — Да се повиши готовността за предотвратяване и реагиране на терористично нападение с употреба на химическото оръжие, посочено от други държави — страни по конвенцията, които участват в симулационното учение.

                              —

                              Резултат 4 — Да се подобри разбирането на участващите организации за областите, в които по-добрата координация може да намали пропуските и в които могат да бъдат започнати нови дейности.

                  —

                  Резултати от ОЗХО като платформа за подобряване на сигурността на химическите инсталации:

                              —

                              Резултат 1 — Подобрена осведоменост на бенефициерите относно изискванията и най-добрите практики в областта на химическата сигурност.

                              —

                              Резултат 2 — Разпространение на най-добри практики в областта на химическата сигурност сред държавите бенефициери — страни по конвенцията, техните промишлени асоциации и други заинтересовани участници.

                              —

                              Резултат 3 — Концепция за възможни последващи мерки с участие на националните органи, научни работници, управители на лаборатории и химическата промишленост във връзка с най-добрите практики в областта на химическата сигурност с подкрепящи материали за обучение.

                              —

                              Резултат 4 — Публикации относно химическата сигурност, предназначени за националните органи и за химическата промишленост/за управителите на лаборатории, както и относно най-добрите практики в областта на химическата сигурност и химическата безопасност.

         Дейности:

                  Регионални работни срещи — член Х от КХО и въпроси на регионалното сътрудничество в областта на подпомагането и реагирането при неотложни ситуации: Регионалните работни срещи са предназначени за активизиране на дискусиите и анализите по редица въпроси на подпомагането и защитата, със специален акцент върху области, като права и задължения на държавите — страни по конвенцията, по член X от КХО, подаване на декларации за програми, свързани със защитата, значимост на предложенията за подпомагане от страна на държавите — страни по конвенцията, анализ на слабостите и трудностите по член X от КХО и общ преглед на дейностите по подпомагане и защита в региона. Предвидени са презентации от държавите — страни по конвенцията, с цел споделяне на опит и на извлечени поуки. В региона на Азия и в региона на Латинска Америка и Карибите ще се проведат две краткосрочни регионални работни срещи, които ще бъдат организирани от отдела по подпомагане и защита.

                  Симулационни учения и модул за учения: Тази дейност цели развитие на способностите на държавите — страни по конвенцията, за предотвратяване, готовност и реагиране на терористично нападение с употреба на химическо оръжие. Основен сценарий на ученията ще бъде нападение на химически завод, химическа инсталация или превозно средство, транспортиращо химически вещества, с отделяне на токсични химически вещества. Специфичните особености на сценария, който ще се използва по време на симулационното учение, ще бъдат адаптирани към обстоятелствата и потребностите на държавата — страна по конвенцията, която е домакин на симулационното учение. Това ще включва опис на националните отговорности, преглед на съществуващите процедури и учение с посещение и беседа на подбрания обект/инсталация за учението на национално равнище преди провеждане на симулационното учение с регионални и международни участници. В рамките на учението ще бъдат разгледани междуправителственото вземане на решения, обменът на информация и предоставянето на съдействие между съответните национални и международни организации. Две симулационни учения ще се проведат в два различни региона. Ще бъде разработен също така подробен модул за подготовка и провеждане на симулационни учения за нападения с употреба на химични вещества, на които да участват национални, регионални и международни образувания. Дейността ще бъде организирана и координирана от службата за специални проекти.

                  ОЗХО като платформа за подобряване на сигурността на химическите инсталации: През първия етап от дейността ще бъде разработен анализ на възможните роли и функции на ОЗХО и на полезните ѝ взаимодействия със заинтересованите участници в областта на химическата сигурност. Ще се проведе мероприятие за обсъждане и разпространяване на най-добри практики в областта на химическата безопасност и сигурност.
                  Мероприятието е предназначено за активизиране на дискусиите и анализа на практически проблеми и опит във връзка с подобряването на сигурността на химическите обекти. На бенефициерите ще бъде представен опитът на други международни партньори за насърчаване на химическата сигурност и, по-общо казано, на държавите ще бъде предоставена помощ за подобряване на способността им за предотвратяване и готовност за заплахи, отнасящи се до оръжията за масово унищожение и до свързаните с тях материали. Освен това на мероприятието ще бъдат установени възможности и изисквания за последващи мерки с цел продължаване на процеса на подобряване на химическата сигурност, както и за разработване на ОЗХО като платформа за полезен обмен по въпроса.
                  Един от резултатите от проекта ще бъде поредица от практически предложения за начина, по който ОЗХО може да бъде доразработена като платформа за сътрудничество и координация в областта на химическата сигурност. Дейността ще бъде организирана и координирана от службата за специални проекти.

         Проект VI:   програма за Африка

         Цел:

      Да се укрепят способностите на африканските държави — страни по конвенцията, да изпълняват задълженията си по КХО.

         Цели:

                  Цел 1 — Африканските държави — страни по конвенцията, да постигнат напредък по отношение на:

                              —

                              осъществяването на националните мерки за изпълнение съгласно член VII от КХО,

                              —

                              спазването на изискванията за декларации и за инспекции на декларациите съгласно член VI от КХО.

                  Цел 2

                              —

                              Повишаване на способността на държавно финансираните лаборатории в африканските държави — страни по конвенцията, с развиващи се икономики или икономики в преход за изпълнение на конвенцията в областта на използването на химията за мирни цели.

                              —

                              Подобряване на подходите за управление на химическата безопасност в малките и средните предприятия на химическата промишленост в африканските държави — страни по конвенцията, с развиващи се икономики или икономики в преход.

                  Цел 3

                              —

                              Африканските държави — страни по конвенцията, да осъзнаят в по-висока степен значението на своевременното представяне на изчерпателни декларации за националните програми, свързани със защитни цели.

                              —

                              Африканските държави — страни по конвенцията, да допринасят в по-голяма степен за готовността на ОЗХО за отговор на искане за съдействие.

                              —

                              Африканските държави — страни по конвенцията, да се насърчават да задълбочат контактите си за изграждане на регионални мрежи в африканските региони или подрегиони за подобряване на тяхната координирана реакция при неотложни ситуации, свързани с употребата на химическо оръжие.

                              —

                              Африканските държави — страни по конвенцията, да се насърчават да установяват координация и сътрудничество между подрегиони в областта на реагирането при неотложни ситуации, свързани с химически вещества.

         Резултати:

                  —

                  Резултат 1
                  Националните органи в африканските държави — страни по конвенцията, са подобрили способността си за разработване на национално законодателство за изпълнение на конвенцията и са в състояние да представят за приемане законодателни актове;

                              —

                              митническите служители в африканските държави — страни по конвенцията, са подобрили способността си за установяване на химическите вещества, имащи отношение към КХО, и за представяне на националните органи на точни данни за предаване на химически вещества от списъците към конвенцията.

                  —

                  Резултат 2

                              —

                              Държавно финансираните лаборатории в африканските държави — страни по конвенцията, са повишили равнището си на техническа компетентност за анализ на химически вещества във връзка с националното изпълнение на КХО и за прилагането на химията за мирни цели, при използване на модерни аналитични методи, по-специално ГХ и ГХ/МС.

                              —

                              Служителите в малките и средните предприятия, представителите на промишлени асоциации и на националните органи/правителствените институции на африканските държави — страни по конвенцията, са повишили равнището си на компетентност и разбиране във връзка с практиките по управление на безопасността на процесите.

                  —

                  Резултат 3

                              —

                              Африканските държави — страни по конвенцията, са осъзнали значението на своевременното представяне на изчерпателни декларации за националните програми, свързани със защитни цели.

                              —

                              Африканските държави — страни по конвенцията, са по-подготвени да предлагат съдействие на ОЗХО в отговор на искане за съдействие.

                              —

                              Африканските държави — страни по конвенцията, с развиващи се икономики или икономики в преход са по-добре осведомени за необходимостта от насърчаване на сътрудничеството относно неотложни ситуации, свързани с употребата на химическо оръжие в случай на нападение.

                              —

                              Екип от инструктори от африканските държави — страни по конвенцията, който може да окаже подкрепа за плана за реагиране при неотложни ситуации, свързани с химически вещества, като обучи лицата, оказващи първа помощ.

         Дейности:

                  Двустранни посещения за оказване на техническо съдействие: африканските държави — страни по конвенцията, ще получават подкрепа чрез посещения за техническо съдействие, които ще се планират за всеки конкретен случай и ще се провеждат с цел целенасочено съдействие в отговор на нуждите, определени в отправените от тях искания.
                  Тази подкрепа ще включва усилия за осведомяване и популяризиране посредством национални информационни работни срещи, специализирани курсове за обучение, съдействие при разработване на национално законодателство по изпълнението на конвенцията и свързани с това мерки, както и въпроси, свързани с промишлеността, съгласно член VI от КХО. В зависимост от целта си тези посещения ще обхващат координиране на дейностите с включване, по целесъобразност, на отдела на техническия секретариат за подкрепа при изпълнението на конвенцията, службата на правния съветник, отдела за декларации и отдела за проверки в промишлеността.

                  Обучение на митнически служители по техническите аспекти на режима за предаване на химически вещества съгласно КХО: на митническите служители вече бе предоставена подкрепа по Съвместно действие 2005/913/ОВППС, Съвместно действие 2007/185/ОВППС и Решение 2009/569/ОВППС. Въз основа на натрупания опит ще бъде оказано съдействие на митническите служители чрез курсове за обучение с цел по-успешно набиране и предаване на данни, свързани с внос и износ на химически вещества от списъците към конвенцията, на националните органи. Курсовете, които ще се организират на подрегионално ниво в африканските държави— страни по конвенцията, ще включват практически демонстрации и упражнения. Тези курсове ще се осъществят от отдела за подкрепа при изпълнението на конвенцията с участие на технически експерти от отдела за декларации.

                  Дейности за установяване на контакти с промишлеността — Работна среща относно КХО и безопасността на химическите процеси: тази работна среща ще се проведе в рамките на два дни и половина. Тя ще обхване, наред с други неща, въпроси за безопасността и сигурността в химическата промишленост, стратегиите за управление на химически вещества, управлението на безопасността на химическите процеси, най-добрите практики в промишлеността, както и въведение в системата „Responsible Care®“. При откриването на работната среща ще бъде направен и общ преглед на КХО и програмите за международно сътрудничество. Ще бъде осигурен превод на френски език.

                  Курс за развиване на аналитичните способности: Курсът ще се проведе в рамките на две седмици, през които участниците от африканските държави — страни по конвенцията, ще преминат теоретично обучение и ще придобият практически опит в областта на ГХ и ГХ/МС. Обхванатите теми включват: материалната база, валидиране и оптимизиране на системите, отстраняване на възникнали проблеми, вземане на проби от околната среда и анализ на тези проби по методите на ГХ и ГХ/МС за химически вещества, свързани с КХО. Участниците ще преминат също така интензивно практическо обучение за изготвяне на различни еталонни матрици, които да се анализират по метода на ГХ с мас-селективни детектори и по метода на ГХ/МС при йонизация чрез електронен удар или химическа йонизация.
                  Най-накрая на участниците ще бъдат представени редица процедури по извличане, изчистване и дериватизиране.
                  Курсът ще се проведе с помощта на Финландския институт за проверка по Конвенцията за химическото оръжие (VERIFIN), реномирана институция, подбрана чрез прозрачна тръжна процедура, с която ОЗХО е сключила петгодишно споразумение. Курсът ще се проведе на английски език.

                  Регионална работна среща — член Х от КХО и въпроси на регионалното сътрудничество в областта на подпомагането и реагирането при неотложни ситуации: Регионалната работна среща за африканските държави — страни по конвенцията, е предназначена за активизиране на дискусиите и анализите по редица въпроси на подпомагането и защитата, със специален акцент върху области като права и задължения на държавите — страни по конвенцията, по член X от КХО, подаване на декларации за програми, свързани със защитата, значимост на предложенията за подпомагане от страна на държавите — страни по конвенцията, анализ на слабостите и трудностите по член X от КХО и общ преглед на дейностите по подпомагане и защита в региона. Предвидени са презентации от държавите — страни по конвенцията, с цел споделяне на опит и на извлечени поуки. Дейността ще бъде организирана от отдела по подпомагане и защита.

                  Регионален дългосрочен проект за изграждане на капацитет в областта на подпомагането и защитата: Основната цел на тази дейност ще бъде разработването на насочена срещу химическото оръжие национална/регионална система за реагиране при неотложни ситуации, обучението на обучителите на лицата, оказващи първа помощ, и на специалистите, участващи в тази област, и подпомагането им за създаване на техен национален/регионален екип за реагиране.
                  Този екип за реагиране ще бъде част от регионална мрежа, която може да реагира при неотложни ситуации. Ще бъде приложен един дългосрочен проект за изграждане на капацитет за африканските държави — страни по конвенцията, в подрегионите на Южна и Централна Африка (за Централна Африка на френски език, а за Южна Африка — на английски език).